РЕГЛАМЕНТ (ЕО) № 1475/2007 НА КОМИСИЯТА
от 13 декември 2007 година
за откриване от 2008 г. на тарифна квота на Общността за маниока с произход от Тайланд
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1095/96 на Съвета от 18 юни 1996 г. относно прилагането на споразуменията, посочени в Списък CXL, изготвен след приключването на преговорите по член XXIV. 6 от ГАТТ (1), и по-специално член 1, параграф 1 от него,
като има предвид, че:
(1)
По време на многостранните търговски преговори в рамките на Световната търговска организация Общността се ангажира да открие тарифна квота, която се ограничава до 21 милиона тона продукти с произход от Тайланд, попадащи под код по КН 0714 10, и обхваща период от четири години, с мита, намалени до 6 %. Посочената квота трябва да бъде открита и управлявана от Комисията.
(2)
Като се вземат предвид особеностите на продукта и на пазара, използването на управление по метода „първи дошъл - първи обслужен“ изглежда подходящо. С оглед на административното опростяване квотата за продуктите от маниока, която се прилага съгласно Регламент (ЕО) № 1342/2003 на Комисията от 28 юли 2003 г. относно определяне на специални подробни правила за прилагане на режима на вносни и износни лицензии в сектора на зърнените култури и в сектора на ориза (2), по отношение на продуктите за внос и износ в сектора на зърнените култури и ориза следва да се управлява в съответствие с Регламент (ЕО) № 1784/2003 на Съвета от 29 септември 2003 г. относно общата организация на пазара на зърнени култури (3). Това управление следва да се осъществява в съответствие с членове 308a и 308б и член 308в, параграф 1 от Регламент (ЕИО) № 2454/93 на Комисията от 2 юли 1993 г. за определяне на разпоредби за прилагане на Регламент (ЕИО) № 2913/92 на Съвета за създаване на Митнически кодекс на Общността (4).
(3)
В член 9, параграф 1 от Регламент (ЕО) № 1784/2003 се предвижда възможност за изключение от изискването за представяне на лицензия за внос за продукти с незначително влияние върху предлагането на пазара на зърнени култури. През последните години Общността внася по-малко от 10 процента от годишното количество маниока, попадаща под код по КН 0714 10. Това включва ограничено количество продукти, които са много специфични и не оказват въздействие върху пазарите на зърнени култури. Следователно може да се приложи изключението от изискването за лицензия за внос, предвидено в член 9, параграф 1 от Регламент (ЕО) № 1784/2003.
(4)
Необходимо е да се поддържа административна система, която гарантира, че по тази квота се внасят само продукти с произход от Тайланд. Следва да се изясни какъв вид доказателствен материал трябва да бъде представен за удостоверяване на произхода на продуктите, така че да има полза от тарифната квота по системата „първи дошъл - първи обслужен“. Това е описано в членове 55-65 от Регламент (ЕИО) № 2454/93 на Комисията.
(5)
Тъй като през последните две години еквивалентните тарифни квоти не бяха изразходвани бързо, когато се управляват по системата „първи дошъл - първи обслужен“, тарифните квоти съгласно настоящия регламент следва да се възприемат първоначално като такива, които не са критични по смисъла на член 308в от Регламент (ЕИО) № 2454/93. Следователно на митническите органи следва да бъде разрешено да отменят изискването за обезпечение относно стоки, внесени първоначално по тези квоти в съответствие с член 308в, параграф 1 и член 248, параграф 4 от Регламент (ЕИО) № 2454/93. Предвид особеностите на прехвърлянето от една система за управление в друга, не следва да се прилагат член 308в, параграфи 2 и 3 от посочения регламент.
(6)
Мерките, предвидени в настоящия регламент, са в съответствие със становището на Управителния комитет по зърнени култури,
ПРИЕ НАСТОЯЩИЯ РЕГЛАМЕНТ:
Член 1
С настоящия регламент се открива тарифна квота за маниока с произход от Тайланд. Тя се управлява по календарни години, считано от 1 януари 2008 г.
Член 2
Количеството за внос на маниока, попадаща под код по КН 0714 10, изразено в нетно тегло, както и приложимите мита, са посочените в приложението.
Член 3
Тарифната квота, определена в приложението към настоящия регламент, се управлява от Общността въз основа на системата „първи дошъл - първи обслужен“ в съответствие с членове 308а и 308б и член 308в, параграф 1 от Регламент (ЕИО) № 2454/93. Член 308в, параграфи 2 и 3 от посочения регламент не се прилагат.
Член 4
За внос на маниока по тарифната квота, посочена в член 1, не се изисква представяне на лицензия за внос.
Член 5
Пускането за свободно обращение в рамките на квотата, посочена в член 1 от настоящия регламент, е обвързано със задължение за представяне на сертификат за произход, издаден от компетентните органи на Тайланд в съответствие с членове 55-65 от Регламент (ЕИО) № 2454/93.
Член 6
Настоящият регламент влиза в сила на третия ден след публикуването му в Официален вестник на Европейския съюз.
Той се прилага от 1 януари 2008 година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 13 декември 2007 година.